Rocky IV

Το Rocky IV (ελληνική μεταφορά: Ρόκυ Νο 4: Η Γιγαντομαχία) είναι κινηματογραφική ταινία αμερικανικής παραγωγής, του 1985, σε σκηνοθεσία Σιλβέστερ Σταλόνε, ο οποίος ήταν ο πρωταγωνιστής και ο σεναριογράφος. Αποτελεί συνέχεια του Ρόκυ Νο 3: Ο Θρίαμβος.

 Το 1985, ο Ρώσος πυγμάχος στρατιωτικός Ιβάν Ντράγκο φτάνει στις ΗΠΑ μαζί με την σύζυγό του, Λουντμίλα Ντράγκο, που ήταν χρυσή ολυμπιονίκης στην κολύμβηση. Με αυτό τον τρόπο, η Σοβιετική Ένωση κάνει δυναμική είσοδο στο χώρο της επαγγελματικής πυγμαχίας. Ο Ιβάν έχει απίστευτη δύναμη, κάτι που επιβεβαιώνεται και από τις μετρήσεις, σύμφωνα με τις οποίες έχει δύναμη 1.850, ενώ ένας μέσος πυγμάχος 700. Ο προπονητής του, Νικολάι Κολόφ δηλώνει: "Ότι χτυπάει, το καταστρέφει." Ο πυγμάχος Απόλλο Κριντ θέλει να αγωνιστεί μαζί του και ο Ρόκι τον προπονεί, παρά τους αρχικούς ενδοιασμούς του. Κατά τη διάρκεια της συνέντευξης τύπου ενόψει του αγώνα, προκαλείται ένταση ανάμεσα στους εκπροσώπους του Κριντ και του Ντράγκο. Ο αγώνας λαμβάνει χώρα στο MGM Grand Hotel του Λας Βέγκας. Ο Απόλλο Κριντ κάνει δυναμική είσοδο με τον τραγουδιστή Τζέιμς Μπράουν να ερμηνεύει το τραγούδι "Living in America" με τη συνοδεία χορευτριών. Στον πρώτο γύρο αρχίζει ιδανικά ο Κριντ, με ωραία χτυπήματα πάνω στον Ντράγκο. Όταν ο προπονητής του Ρώσου Σεργκέι Ρίμσκυ του έδωσε εντολή να χτυπήσει, άρχισαν τα δύσκολα για τον Απόλλο, καθώς δέχτηκε ολέθρια χτυπήματα, ακόμα και όταν το καμπανάκι ήχησε για το τέλος του πρώτου γύρου. Ο γύρος έληξε δραματικά υπέρ του Ρώσου με έναν ματωμένο Απόλλο Κριντ. Ο προπονητής του Απόλλο, ο Ντιουκ και ο Ρόκι τον παρακαλάνε να σταματήσει τον αγώνα, αλλά ο Απόλλο είπε ότι "είναι εδώ για να παλέψει". Ο Ρώσος σφυροκοπά ανελέητα τον Κριντ και στον δεύτερο γύρο και ο Ντιουκ ικετεύει τον Ρόκι να ρίξει πετσέτα ώστε να διακοπεί ο αγώνας. Πριν προλάβει, ο Ιβάν Ντράγκο ρίχνει μια φονική γροθιά στο πρόσωπο του Κριντ, σκοτώνοντας τον. Στις δηλώσεις του δεν έδειξε μετάνοια και είπε εντελώς αναίσθητα: "Αν πεθάνει, πέθανε.". Στην κηδεία του Απόλλο, ο Ρόκι τον επαινεί για τον χαρακτήρα του. Γεμάτος ενοχές και παράλληλα αισθανόμενος την υποχρέωση να υπερασπιστεί την τιμή της χώρας του, ο Ρόκι αποφάσισε να αντιμετωπίσει τον Ρώσο στη Σοβιετική Ένωση σε αγώνα 15 γύρων, ανήμερα των Χριστουγέννων. Εν τω μεταξύ ο Ιβάν δέχεται απειλές για την ζωή του. Ο Ρόκι ταξιδεύει στο Κράσνογκορσκ χωρίς την γυναίκα του, Άντριαν, με τον κουνιάδο του τον Πόλι και τον Ντιουκ. Ο Ντιουκ λέει ότι όταν σκοτώθηκε ο Απόλλο ένιωσε όπως ένας πατέρας όταν χάνει το παιδί του και πιστεύει ότι ο Ρόκι θα κάνει αυτό που πρέπει. Ενόψει του μεγάλου αγώνα, ο Ιβάν προπονείται με σύγχρονο εξοπλισμό, με δόσεις αναβολικών, με άρση βαρών και ένα επιτελείο γιατρών και επιστημόνων που παρακολουθούν την κάθε του κίνηση. Στον αντίποδα, ο Ρόκι σέρνει έλκηθρο με τον Πόλι πάνω σε αυτό, τρέχει στο χιόνι, κόβει δέντρα, κουβαλάει ξύλα και ανεβαίνει σε ένα ψηλό βουνό. Η Άντριαν αιφνιδίως φτάνει στην Σοβιετική Ένωση για να βρίσκεται κοντά στον άνδρα της, φοβούμενη μην έχει την ίδια μοίρα με τον Απόλλο. Η ημέρα του μεγάλου αγώνα φτάνει. Ο Ρόκι Μπαλμπόα εισέρχεται στο στάδιο υπό τις έντονες αποδοκιμασίες των Σοβιετικών ενώ ο γιος του παρακολουθεί τον αγώνα στην τηλεόραση με φίλους του. Ο Ιβάν Ντράγκο μπαίνει μέσα σε εκρηκτική ατμόσφαιρα και με την ανάκρουση του Σοβιετικού ύμνου. Ο Ρώσος ξεκινάει δυναμικά τον αγώνα με αλλεπάλληλα χτυπήματα στον Ρόκι και έφτασε κοντά στο να τον βγάλει νοκ άουτ από τον πρώτο κιόλας γύρο. Ο δεύτερος γύρος αρχίζει εξίσου εφιαλτικά για τον Ρόκι, ο οποίος ανακάμπτει όταν με ένα τρομερό δεξί κροσέ έκοψε το δεξί μάτι του Ρώσου. Αυτό του επέτρεψε να τον χτυπάει ακόμα και μετά την λήξη του γύρου. Ο Ντιουκ παροτρύνει τον Ρόκι λέγοντας του ότι ο Ιβάν δεν είναι μηχανή, είναι άνθρωπος, την ώρα που οι βοηθοί του Ιβάν τον κρίνουν για την εμφάνιση του. Οι δύο πυγμάχοι συνεχίζουν την μάχη για άλλους 12 γύρους, με τις γροθιές να διαδέχονται η μία την άλλη και τον Ρόκι να αντέχει στα χτυπήματα. Η μαχητικότητά του έστρεψε το κοινό της Μόσχας προς το μέρος του από το 12ο γύρο και μετά, σε σημείο που εξόργισε τον Κολόφ. Ο Ντράγκο είπε ότι πάλευε μόνο για τον εαυτό του και όταν έφτασε ο τελευταίος γύρος είπε στον Ρόκι: "Μέχρι τέλους". Στον τελευταίο γύρο, ο Ρόκι κερδίζει τον Ιβάν με νοκ άουτ, προς απογοήτευση των σοβιετικών. Στις δηλώσεις του, ισχυρίζεται ότι η αποδοκιμασία του κόσμου μετετράπη σε σεβασμό κατά την διάρκεια της μάχης. Είπε: "Αν εγώ μπορώ να αλλάξω, και εσείς μπορείτε να αλλάξετε, όλοι μπορούμε να αλλάξουμε." ώστε να ελαφρύνει το κλίμα που υπάρχει καθώς βρισκόμαστε στην εποχή του ψυχρού πολέμου μεταξύ ΗΠΑ και ΕΣΣΔ. Τέλος, εύχεται καλά Χριστούγεννα στον γιο του και σηκώνει τα χέρια ψηλά, ενώ ο κόσμος τον αποθεώνει. Σιλβέστερ Σταλόνε ως Ρόκυ Μπαλμπόα Τάλια Σάιρ ως Άντριαν Πενίνο Μπαρτ Γιάνγκ ως Πόλι Πενίνο Καρλ Γουέδερς ως Απόλο Κριντ Σύλβια Μηλς ως Μαρί - Ανν Κριντ Ντολφ Λούντγκρεν ως Ιβάν Ντράγκο Μπριγκίτε Νίλσεν ως Λουντμίλα Ντράγκο Τόνι Μπάρτον ως Ντιούκ Η ταινία "τιμήθηκε" με πέντε Χρυσά Βατόμουρα στη διοργάνωση του 1986: Χειρότερης Σκηνοθεσίας, Μουσικής, Ανδρικής Ερμηνείας (Σταλόνε), Β΄ Γυναικείου Ρόλου και Πρωτοεμφανιζόμενης Ηθοποιού (Μπριγκίτε Νίλσεν). Η ταινία είναι η πιο επιτυχημένη της σειράς με συνολικές εισπράξεις στις Η.Π.Α της τάξεως των 127,8 εκατομμυρίων δολαρίων και 300 εκατομμυρίων δολαρίων παγκοσμίως. Ακολουθεί το Ρόκυ Νο 3: Ο Θρίαμβος με 125 εκατομμύρια δολάρια και το Ρόκυ με 117,3 εκατομμύρια δολάρια. Κατάλογος χριστουγεννιάτικων ταινιών Rocky IV στο IMDb